钦定古今图书集成/明伦汇编/官常典/第567卷 > 向子𬤇
## 钦定古今图书集成/明伦汇编/官常典/第567卷 > 向子𬤇

按《宋史》本传：“子𬤇，字伯恭，临江人。敏中元孙，钦圣宪
肃皇后再从侄也。元符三年，以后复辟恩，补假承奉
郎，三迁知开封府咸平县。豪民席势犯法，狱具上，尹
盛章方以狱空觊赏，却不受。子𬤇以闻，诏许自论决，
章大怒，劾以他事，勒停。宣和初，复官，除江淮发运司
主管文字。淮南仍岁旱，漕不通，有欲濬河与江淮平”
者，内侍主其议，无敢可否，发运司檄子𬤇行，子𬤇言：
“自江至淮数百里，河高江、淮数丈，而欲濬之使平决，
不可曩。有司三日一启闸，复作澳储水，故水不乏。比
年行直达之法，加以应奉往来，启闭无节，堰闸率不
存。今复故制，严禁约，则无患。”使者用其言，漕复通，进
秩一等。召对，除淮南转运判官。以户部奏“诸路起发
上供不及数”，降一官。七年，入为右司员外郎，不就。以
直秘阁为京畿转运副使，寻兼发运副使。建炎元年，
金人犯亳州，子𬤇自勤王所以书遗金人，言兵势逆
顺，令退保河北。金人遽以亳、宋等州守御所牒报之，
约日索战，语极不逊，诸道兵畏缩不进。时康王次济
州，子𬤇遣进士李植献金帛及本司钱谷之在济州
者，以助军费。张邦昌僭位，遣人持敕书往庐州，问其
家安否，子𬤇檄郡守冯询、提举范仲使拘之，以俟王
命。邦昌又使其甥刘达赍手书来，子𬤇不启封，焚之，
械系达于狱，遣子澹请康王率诸将渡河，出其不意
以救二帝。遣将王仪统勤王兵至城下，迁直龙图阁、
江淮发运副使子𬤇言：“去岁刘顺奉《渊圣》蜡诏，令监
司、帅守募兵勤王，臣即镂板遍檄所部，而六路之间，
漠无应者。间有团结起发者，类如儿戏，姑以避责而
已。惟淮东一路，臣亲率诸司，粗成纪律，然诸司犹有
占吝钱物，莫肯供亿，殊不念君父幽处围城之中，臣
当时恨无利刃以加其颈。今京城失守，二帝播迁，傥
赏罚不行，恐金人再为边患。陛下复欲起天下之兵，
而诸路翫习故常，恬不知畏，将何恃以济艰难哉？愿
明诏大臣，按劾诸路监司，向承蜡诏废格不勤王及
名为勤王而稽缓者，悉加显黜，命诸路提刑司究实
以闻。”九月，子𬤇罢，以素为李纲所善，故黄潜善斥之。
明年，知袭庆府，道梗不能赴。初，邦昌为平章军国事，
子𬤇乞致仕，避之。坐言者降三官，起复知潭州。禁卒
为乱，纵火掠市，出浏阳县，子𬤇遣通判孟彦卿等进
及攸县，平之。金人破江西，移兵湖南，子𬤇闻警报，率
军民以死守。宗室成中郎聿之隶东壁，子𬤇巡城，顾
谓曰：“君宗室，不可效此曹苟简。”聿之感激流涕。金人
围八日，登城纵火，子𬤇率官吏夺南楚门遁。城陷，坐
敌至失守，落职罢。转运副使贾收言“子𬤇督兵巷战，
又收溃卒，复入治事”，帝亦以子𬤇与他守臣望风遁
者殊科，诏复职。绍兴元年，移鄂州，主管荆湖东路安
抚司。剧盗曹成据攸县，子𬤇军于安仁，遣使招之，成
听命。子𬤇又遣将西扼衡阳，南守宜章，成逡巡不敢
南向者百馀日，诸郡遂得割获。既而援兵不至，成忿
子𬤇扼己，拥众而南，子𬤇率亲兵拒之。会官军溃，度
不可遏，单骑入贼中，谕以国家威灵，成不服，执子𬤇
归。会宣抚司都统制马广遣人持吴敏檄谕成，成许
受招，始释子𬤇，诏提举江州太平观。胡安国方避地
湖南，以书抵秦桧，言“子𬤇忠节，可以扶持三纲，愿怜
其无救而陷于贼，复加收用。”起知广州，时恐贼度岭，
故就用子𬤇守之。又以言者罢，遂致仕。寻起知江州，
改江东转运使，进秘阁修撰。江东当饷刘光世军，适
刘豫入寇，光世军合淝以乏饷告，亟退师。子𬤇驰至
合淝，具见粮以闻，光世由是得罪。进徽猷阁待制，徙
两浙路，为都转运使，除户部侍郎。入见，论京都旧事，
颇及珍玩。起居郎潘良贵故善子𬤇，闻其言，甚怒。既
而子𬤇奏金国报聘及奠朱震事，反复良久，良贵径
至榻前，厉声叱之曰：“子𬤇不宜以无益之谈久烦圣
听。”子𬤇欲退，上谓良贵曰：“是朕问之也。”又谕子𬤇款
语，子𬤇复语久不止，良贵叱之退者再。上色变，欲抵
良贵罪。中丞常同言：良贵无罪，愿许子𬤇补外。上并
怒同。张九成言：“士大夫所以嘉子𬤇者，以其能眷眷
于善类。今以子𬤇故，逐柱史，又逐中司，非所以爱子
𬤇也。”上意稍解，批谕同，同言不已，于是三人俱罢。子
𬤇以徽猷阁直学士知平江府。金使议和，将入境，子
𬤇不肯拜金诏，乃上章言：“自古人主屈己和戎，未闻
甚于此时，宜却勿受。”忤秦桧意，乃致仕。子𬤇，相家子，
能修饬自见于时。友爱诸弟，置义庄，赡宗族贫者。初
漕淮南，时张邦昌伪诏至虹县，令已下迎拜宣读如
常式，独武尉徐端益不拜而走。事定，子𬤇言于朝，易
端益文资，退闲十五年，号所居曰芗林。卒，年六十八